মনিপুরী রাজবাড়ি লোকনাথ মন্দির কর্তৃপক্ষ জানায়, আপনজনের কল্যাণ কামনা প্রতি কার্তিক মাসে সপ্তাহে এক করে মোট চারদিন লোকনাথ ভক্তরা রাখের উপবাস বা কার্তিক ব্রত করে থাকেন। উপবাসে লোকনাথ ভক্তরা কলাপাতা, ফুল, ধান-দূর্বা, মাটির প্রদীপ, ঘি, ডাব ও দুধ ইত্যাদি নিয়ে আগরবাতি/ধূপ জ্বালিয়ে উন্মুক্ত ময়দানে নারী-পুরুষ লোকনাথের মূর্তির সামনে সারিবদ্ধভাবে বসেন। এসময় তারা সামনে কলাপাতার ওপর ঘিয়ের প্রদীপ জ্বালিয়ে প্রার্থনা করেন। এদিন বিপদ থেকে রক্ষার জন্য আপনজনের উদ্দেশ্যেও প্রার্থনা করা হয়। অনুষ্ঠানে উলুধ্বনির মধ্য দিয়ে সবাই একযোগে জ্বালাতে শুরু করে প্রদীপ। একসঙ্গে জ্বলে ওঠে শত শত প্রদীপ। ওপর থেকে সেই দৃশ্য দেখতে স্বপ্নের মতো। প্রদীপ জ্বালানো শেষে ভাঙা হয় সারাদিনের উপবাস।